Maties hof toe gesleep oor kwotas vir mediese studenteFoto: DarkoStojanovic/Pixabay.com Die vakbond het in ŉ verklaring gesê dat 67% van studiegeleenthede vir mediese studente gereserveer word vir bruin, swart en Indiër-aansoekers, terwyl slegs 33% van dié geleenthede oopgestel is vir enige aansoeker, ongeag ras. Solidariteit het beklemtoon dat hoewel die 33% oopgestel is, het ŉ wit persoon persentasiegewys ŉ baie kleiner kans om toelating te kry as gevolg van die groot aantal mededingers wat vir die minimum vereistes kwalifiseer en dan aansoek doen. Anton van der Bijl, hoof van Solidariteit se Sentrum vir Billike Arbeidspraktyke, het gesê hierdie keuringsproses is gegrond op ’n rigiede toepassing van ’n kwotastelsel. “’n Persoon se toelating word suiwer beoordeel op ’n rigiede numeriese doelwit wat gestel word,” het hy gesê. “’n Wit persoon, ongeag hoe goed die persoon presteer en hoe benadeel die spesifieke individu was of is, sal altyd net ŉ 33%-kans hê om medies by Stellenbosch te studeer.” Die arbeidshof het onlangs in ’n uitspraak teen die SAPD ten gunste van Solidariteit beslis dat regstellende aksie wat klakkelose en absolute teikens nastreef, sonder om enige ander faktore in ag te neem, onwettig en ongeldig is. Volgens Van der Bijl ondersteun Maties se bestuur dus ooglopend ’n stelsel van kwotas wat nou as ongrondwetlik bewys is. “Die stelsel moet hersien word om dit met wetgewing te belyn,” het Van der Bijl gesê. Maroela Media het US vir kommentaar genader en wag tans op terugvoer.